Windows 3.x

Windows 3.x on Microsoftin Windows -käyttöjärjestelmiä edeltänyt käyttöympäristöperhe, jota julkaistiin vuosina 1990–1994. Versio 3.0 oli ensimmäinen laajan suosion saavuttanut Windows -versio. Windows 3.0 julkaistiin 22. toukokuuta 1990. Näiden graafisten käyttöliittymien ominaispiirre oli, että ne toimivat näkyvästi DOS-käyttöjärjestelmän "päällä" siten, että Windowsista voi poistua DOSin tekstipohjaiseen käyttöliittymään eli komentokehotteeseen. Windows 3.x-perhettä seuranneita versioita markkinoitiin jo käyttöjärjestelminä. 

Sarjan seuraaja on Windows 95, joka julkaistiin elokuussa 1995. Se oli kuitenkin vielä teknisesti paljolti riippuvainen DOS:sta.

Windows 3.x:n sai Xerox Rooms for Windows laajennuksen, jonka avulla pystyi käyttämään useampaa työpöytää.

Versiot

Windows 3.0 
Windows 3.0:ssa oli kolme toimintatilaa, joka riippui käytetystä suorittimesta (tosin "alemman" tilan saattoi pakottaa komentorivin valitsimella):

"Real mode" oli tarkoitettu käytettäväksi 8086 ja 8088 -suorittimia käyttävillä tietokoneilla. Nimi tuli siitä, että se käytti ainoastaan reaalitilaa, sillä kyseiset suorittimet eivät tukeneet suojattuja tiloja. Toimintatila poistettiin Windows 3.1:stä.
"Standard mode" oli käytössä 80286-suoritinta käyttävissä PC-koneissa, joka hyödynsi suoritinten uutta suojattua tilaa. Tässä tilassa tietokone voi käyttää 286-koneissa jopa 16 MB muistia.
"386 Enhanced mode" oli tarkoitettu käytettäväksi Intel 80386 -suorittimella varustetuilla koneilla. Se hyödynsi 32-bittistä muistinhallintaa ja virtuaalimuistia. DOS-ohjelmia voi ajaa useita rinnakkain.

Windows 3.0 tuki 16 väriä. Siinä tulivat käyttöön kuvakkeisiin perustuvat Järjestelmänhallinta (engl. Program Manager) ja Ohjauspaneeli (engl. Control Panel). Tiedostojen hallintaan käytettiin Tiedostonhallintaa (engl. File Manager).Nämä suomennokset vakiintuivat versiossa 3.1. Windows 3.0:n suomennoksessa nimet olivat Ohjelmapalvelija ja Tiedostopalvelija. Lisäksi Windows 3.0:ssa oli Tehtävienhallinta (engl. Task Manager).

Windows 3.0 sisälsi paremman laskimen (funktiolaskin toiminnot) kuin edeltäjissä sekä makronauhurin (engl. recorder). Windows 3.0 oli kymmenen apuohjelmaa, kuten esimerkiksi Paintbrush, Cardfile ja Write. Pelejä oli kaksi Pasianssi ja Reversi.

Windows 3.0 julkaistiin myös versio Windows 3.0 with Multimedia Extensions 1.0, joka toimitettiin ainoastaan uuteen koneeseen esiasennettuna, eikä sitä voinut ostaa erikseen.

Windows 3.1 

Windows 3.1 (koodinimeltään Janus) julkaistiin 6. huhtikuuta 1992. 3.1:n uudistuksia olivat skaalattavat TrueType-fontit, OLE ja multimediatuki.
Kyseinen versio sisälsi myös äänikorttituen (ja ensimmäisen avausäänen), Windows-logon, Pasianssin sekä Miinaharavan. Multimediaominaisuudet olivat tosin jo aiemmin saatavissa versioon 3.0 with Multimedia Extensions, joka toimitettiin ainoastaan uuteen koneeseen esiasennettuna, eikä sitä voinut ostaa erikseen.Windows 3.1 sisälsi myös muutaman näytönsäästäjän, kuten esimerkiksi Flying Windows.

Windows 3.11 

Microsoft julkaisi 31. joulukuuta 1993 päivityksen, joka sisälsi pääasiassa viankorjauksia, mikä vaikutti myös käyttöjärjestelmän suosioon. Microsoft tarjosi ilmaisen päivityksen kaikille Windows 3.1 -käyttöjärjestelmän sisältäneille koneille.

Windows 3.2 

Microsoft julkaisi marraskuussa 1993 kiinankielisen version Windows 3.1:stä.

Windows for Workgroups 3.1 

Lokakuussa 1992 julkaistiin Windows for Workgroups 3.1 (suom. Työryhmä-Windows 3.1, koodinimiltään Winball ja Sparta), joka oli verkkotuella laajennettu versio Windows 3.1:stä.

Windows for Workgroups 3.11 

Windows for Workgroups 3.11 (suom. Työryhmä-Windows 3.11, koodinimeltään Snowball) julkaistiin 11. elokuuta 1993 ja toimitettiin marraskuussa 1993.

Windows for Pen Computing 
Varhaisille tablettitietokoneille tarkoitettu käyttöjärjestelmä.

Elinkaari 

Windows 3.x:n tuki päättyi aikaisempien Windows -versioiden tapaan 31. joulukuuta 2001.

Windows for Workgroups 3.11 tuki sulatetuille laitteille päättyi vasta 1. marraskuuta 2008.

Väärät virheilmoitukset 
Microsoft pyrki sabotoimaan kilpailevan DR-DOSin suosiota lisäämällä Windows 3.1:een koodia, joka antoi ylimääräisen virheilmoituksen, jos ikkunointia ajettiin kilpailijan DOS-käyttöjärjestelmällä. Lopullinen julkaisuversio ei kuitenkaan käyttänyt kyseistä koodia.

Lähteet 

Windows-versiot
Vuoden 1990 ohjelmistot